CELEX: E2016P0016
Language: hu
Date: 2016-10-24 00:00:00
Title: A Frostating lagmannsrett 2016. október 24-én kelt, a Fosen-Linjen AS kontra AtB AS ügyben az EFTA-Bírósághoz benyújtott tanácsadói vélemény iránti kérelme (E–16/16. sz. ügy)

20.4.2017   
            
            
               HU
            
            
               Az Európai Unió Hivatalos Lapja
            
            
               C 123/9
            
         A Frostating lagmannsrett 2016. október 24-én kelt, a Fosen-Linjen AS kontra AtB AS ügyben az EFTA-Bírósághoz benyújtott tanácsadói vélemény iránti kérelme
   (E–16/16. sz. ügy)
   (2017/C 123/10)
   A Frostating lagmannsrett (Frostating Fellebbviteli Bíróság) 2016. október 24-i, a Bíróság Hivatalához 2016. október 31-én beérkezett levelében tanácsadói vélemény iránti kérelmet nyújtott be az EFTA-Bírósághoz a Fosen-Linjen AS kontra AtB AS ügyben, az alábbi kérdéseket illetően:
   
               1.
            
            
               Ellentétesek-e a 89/665/EGT irányelv 1. cikkének (1) bekezdésével és 2. cikke (1) bekezdésének c) pontjával, valamint az említett irányelv egyéb rendelkezéseivel a kártérítés megítélésére vonatkozó nemzeti szabályok, amennyiben az amiatt megítélt kártérítés, hogy az ajánlatkérő szerv nem vette figyelembe a közbeszerzési szerződésekkel kapcsolatos EGT-jogi rendelkezéseket, az alábbi feltételektől függ:
               
                           a)
                        
                        
                           a vétkesség megléte, és az a követelmény, hogy az ajánlatkérő szervnek lényegesen el kell térnie az igazolható fellépéstől?
                        
                     
                           b)
                        
                        
                           a lényeges hiba megléte, amennyiben az ajánlatkérő szerv vétkessége átfogóbb általános értékelés részét képezi?
                        
                     
                           c)
                        
                        
                           az, hogy az ajánlatkérő szerv lényeges, súlyos és nyilvánvaló hibát követett el?
                        
                     
         
               2.
            
            
               Úgy kell-e értelmezni a 89/665/EGT irányelv 1. cikkének (1) bekezdését és 2. cikke (1) bekezdésének c) pontját, valamint az említett irányelv egyéb rendelkezéseit, hogy az EGT közbeszerzési jog azon rendelkezésének megsértése, amely alapján az ajánlatkérő szerv nem élhet mérlegelési joggal, önmagában véve is elegendően súlyos jogsértésnek minősül, amely bizonyos feltételekkel megalapozhatja a kártérítéshez való jogot?
            
         
               3.
            
            
               Ellentétesek-e a 89/665/EGT irányelv 1. cikkének (1) bekezdésével és 2. cikke (1) bekezdésének c) pontjával, valamint az említett irányelv egyéb rendelkezéseivel a kártérítés megítélésére vonatkozó nemzeti szabályok, amennyiben az amiatt megítélt kártérítés, hogy az ajánlatkérő szerv nem vette figyelembe a közbeszerzési szerződésekkel kapcsolatos EGT-jogi rendelkezéseket, attól a feltételtől függ, hogy az a beszállító, amely keresetet indít és kártérítést követel, egyértelmű és nyomós bizonyítékot szolgáltat arra nézve, hogy amennyiben az ajánlatkérő szerv nem követte volna el a hibát, a szerződést az [említett beszállítónak] kellett volna odaítélni?
            
         
               4.
            
            
               Ellentétesek-e a 89/665/EGT irányelv 1. cikkének (1) bekezdésével és 2. cikke (1) bekezdésének c) pontjával, valamint az említett irányelv egyéb rendelkezéseivel azok a nemzeti szabályok, amelyek értelmében az ajánlatkérő szerv mentesülhet a kártérítési követelés alól arra hivatkozva, hogy a közbeszerzési eljárást mindenképpen törölték volna az ajánlatkérő szerv által elkövetett, a felperes által említettől eltérő hiba következtében, amennyiben a közbeszerzési eljárás folyamán ténylegesen nem hivatkoztak az említett hibára? Ha az ajánlatkérő szerv hivatkozhat az ilyen egyéb hibára, a 89/665/EGK irányelv ellentétes-e az olyan nemzeti szabállyal, amelynek értelmében a keresetet indító beszállító viseli a szóban forgó hiba hiányára vonatkozó bizonyítási terhet?
            
         
               5.
            
            
               Az EGT-jogba foglalt egyenlő bánásmód elve milyen követelményeket támaszt az ajánlatkérő szervvel szemben, az odaítélési szempontokkal kapcsolatosan az ajánlatban megadott információk hatékony ellenőrzése tekintetében? Teljesül-e a hatékony ellenőrzés követelménye, ha az ajánlatkérő szerv az ajánlatban benyújtott dokumentáció alapján ellenőrizni tudja, hogy az ajánlatban kínált jellemzőket minden bizonnyal megbízhatóan határozták meg? Mennyire pontosan kell tudnia ellenőrizni az ajánlatkérő szervnek az ajánlatban kínált szerződés tárgyának jellemzőit? Ha az ajánlattevő kötelezi magát az ajánlat tárgyának bizonyos számú felhasználására, és ezt a számadatot beépítik az ajánlat értékelésébe, teljesül-e az ajánlatkérő szerv ellenőrzési kötelezettsége, ha ellenőrizni tudja, hogy az említett számadat egy – például +/–20 százalékos – bizonytalansági tartományon belül megbízható?
               Amennyiben az ajánlatkérő szervnek ellenőriznie kell az ajánlattevő által az odaítélési szempontokkal összefüggésben adott információkat, teljesítheti-e az ajánlatkérő szerv az ajánlattevők egyenlő bánásmód elve szerinti hatékony ellenőrzésére vonatkozó követelményt az ajánlat másik részében megadott dokumentáció alapján?